S-445/2012

Málið, sem dómtekið var 21. f.m., er höfðað með ákæru sérstaks saksóknara, útgefinni 23. maí 2012, á hendur H-kk-þgf Ú-kk-þgf H-kk-þgf, kt. 000000-0000, Vindakór 7 í Kópavogi. Í ákærunni er ákærða gefið að sök „meiri háttar brot gegn skattalögum sem framkvæmdastjóri, stjórnarmaður og prókúruhafi einkahlutafélagsins Úlfurinn Lagerverslun ehf., kt. 470607-0250, Héðinsgötu 1-3, Reykjavík, með því að hafa:

Eigi staðið skil á virðisaukaskattsskýrslum einkahlutafélagsins á lögmæltum tíma vegna uppgjörstímabilanna nóvember-desember rekstrarárið 2009, september-október og nóvember-desember rekstrarárið 2010 og janúar-febrúar rekstrarárið 2011, og hafa eigi staðið ríkissjóði skil á virðisaukaskatti sem innheimtur var í rekstri einkahlutafélagsins vegna uppgjörstímabilanna september-október og nóvember-desember rekstrarárið 2009, september-október og nóvember-desember rekstrarárið 2010 og janúar-febrúar rekstrarárið 2011, í samræmi við fyrirmæli IX. kafla laga nr. 50/1988 um virðisaukaskatt, samtals að fjárhæð kr. 15.267.842, sem sundurliðast sem hér greinir.

Uppgjörstímabil Vangoldinn VSK

Árið 2009

September-október kr. 6.181.088

Nóvember-desember kr. 6.641.636

Samtals kr. 12.822.724

Árið 2010

September-október kr. 1.526.630

Nóvember-desember kr. 716.411

Samtals kr. 2.243.041

Árið 2011

Janúar-febrúar kr. 202.077

Samtals kr. 15.267.842

Framangreind brot ákærða samkvæmt ákæru teljast varða við 1. mgr. 262. gr. almennra hegningarlaga nr. 19/1940, sbr. 1. gr. laga nr. 39/1995, sbr. einnig 1. mgr. 40. gr. laga nr. 50/1988, um virðisaukaskatt, sbr. 3. gr. laga nr. 42/1995 og 3. gr. laga nr. 134/2005.“

Í ákæru er þess krafist að ákærði verði dæmdur til refsingar og til greiðslu alls sakarkostnaðar.

I

Ákærði hefur fyrir dómi játað skýlaust að hafa gerst sekur um þá háttsemi sem saksókn á hendur honum tekur til. Samræmist játningin rannsóknargögnum málsins, en ákæra styðst við rannsókn sem fram fór á grundvelli bréfs skattrannsóknarstjóra ríkisins til sérstaks saksóknara 9. desember 2011 og gögn sem því fylgdu. Hafa með þessu verið færðar viðhlítandi sönnur fyrir sakargiftum samkvæmt ákæru. Eru brotin réttilega heimfærð þar til 1. mgr. 262. gr. almennra hegningarlaga nr. 19/1940 og 1. mgr. 40. gr. laga nr. 50/1988 um virðisaukaskatt.

II

Ákærði hefur ekki áður sætt refsingu. Samkvæmt 1. mgr. 40. gr. laga nr. 50/1988 skal fésekt nema að lágmarki tvöfaldri þeirri greiðslu sem ekki var staðið skil á. Ekki eru skilyrði til að farið verði niður fyrir það lágmark á grundvelli heimildar í 2. málslið ákvæðisins, sbr. 3. gr. laga nr. 134/2005.

Refsing ákærða þykir eftir atvikun hæfilega ákveðin fangelsi í 7 mánuði. Rétt þykir að fresta fullnustu þessarar refsingar ákærða og skal hún falla niður að liðnum þremur árum frá uppkvaðningu dóms þessa að telja, haldi hann almennt skilorð 57. gr. almennra hegningarlaga, sbr. 4. gr. laga nr. 22/1955. Þá verður ákærða gert að greiða sekt að fjárhæð 30.550.000 krónur, en um vararefsingu fer samkvæmt því sem í dómsorði greinir.

Þóknun skipaðs verjanda ákærða, S-kk-ef B. P-kk-ef héraðsdómslögmanns, þykir að teknu tilliti til virðisaukaskatts hæfilega ákveðin 138.050 krónur. Verður ákærða gert að greiða hana, en annan sakarkostnað leiddi ekki af meðferð málsins.

Þ-kk-nf I-kk-nf N-kk-nf héraðsdómari dæmir mál þetta.

D ó m s o r ð:

Ákærði, H-kk-nf Ú-kk-nf H-kk-nf, sæti fangelsi í 7 mánuði. Fresta skal fullnustu refsingarinnar og hún falla niður að liðnum þremur árum frá uppkvaðningu dóms þessa, haldi ákærði almennt skilorð 57. gr. almennra hegningarlaga nr. 19/1940, sbr. 4. gr. laga nr. 22/1955.

Ákærði greiði 30.550.000 krónur í sekt til ríkissjóðs innan fjögurra vikna frá birtingu dómsins, en sæta ella fangelsi í 8 mánuði.

Ákærði greiði þóknun skipaðs verjanda síns, S-kk-ef B. P-kk-ef héraðsdómslögmanns, 138.050 krónur.

Þ-kk-nf I-kk-nf N-kk-nf